DỔVODOVÁ SPRÁVA

1.Predmet návrhu

Tento návrh sa týka rozhodnutia o pozícii, ktorá sa má v mene Európskej únie zaujať v spoločnom výbore zriadenom Dohodou medzi Európskou úniou a Ukrajinou o cestnej nákladnej doprave podpísanou 29. júna 2022 v Lyone (ďalej len „dohoda“), pokiaľ ide o

·prijatie rokovacieho poriadku spoločného výboru v súlade s článkom 7 ods. 6 dohody,

·pokračovanie dohody v súlade s jej článkom 7 ods. 2.

2.Kontext návrhu

2.1.Zhrnutie dohody

Cieľom dohody je dočasne uľahčiť cestnú nákladnú dopravu medzi Ukrajinou a Európskou úniou a cez tieto územia, a to udelením dodatočných práv na tranzit a prepravu tovaru medzi Ukrajinou a EÚ v reakcii na nezákonnú agresiu Ruska voči Ukrajine a výrazné narušenia, ktoré spôsobuje pre všetky druhy dopravy na Ukrajine. Zahŕňa aj opatrenia na uľahčenie uznávania vodičských dokladov. V súčasnosti sa uplatňuje do 30. júna 2023.

Spoločný výbor bol zriadený s cieľom dozerať na uplatňovanie a vykonávanie dohody a toto uplatňovanie a vykonávanie monitorovať. Rozhoduje predovšetkým o prijatí vlastného rokovacieho poriadku a pokračovaní dohody. Pokiaľ ide o pokračovanie dohody, spoločný výbor o ňom rozhodne najneskôr tri mesiace pred uplynutím platnosti dohody, teda najneskôr 31. marca 2023. Podľa článku 7 ods. 5 dohody spoločný výbor prijíma svoje rozhodnutia na základe konsenzu.

2.2.Monitorovanie dohody

V článku 7 ods. 1 dohody sa zaviedla povinnosť monitorovať dohodu predovšetkým prostredníctvom pravidelného preskúmavania jej fungovania z hľadiska jej cieľov. V tomto kontexte ukrajinské orgány poskytli Komisii údaje o vykonávaní tejto dohody. Tieto údaje sa týkajú najmä tretieho štvrťroka 2022, teda prvých troch mesiacov uplatňovania dohody, a vyplýva z nich toto:

·Dohoda úspešne prispela k umožneniu vývozu ukrajinského poľnohospodárskeho tovaru cez koridory solidarity. Koridory solidarity boli do 1. augusta 2022 jedinými obchodnými koridormi, ktoré mala Ukrajina k dispozícii na vývoz svojich poľnohospodárskych výrobkov. V prvom mesiaci uplatňovania (júl 2022) dohoda umožnila vývoz takmer pol milióna ton ukrajinského poľnohospodárskeho tovaru, čo je v porovnaní s 320 000 tonami vyvezenými v júni 2022 výrazný nárast.

·Od 1. augusta 2022 uľahčovala vývoz väčšieho množstva ukrajinských obilnín, olejnín a súvisiacich výrobkov z troch ukrajinských čiernomorských prístavov aj Čiernomorská iniciatíva pre obilniny. Dohoda však vývoz cez Čierne more dopĺňala, čím prispela k celosvetovej potravinovej bezpečnosti a k podpore ukrajinského hospodárstva. Vývoz poľnohospodárskych výrobkov cestnou dopravou sa skutočne naďalej zvyšoval, a to aj po začatí Čiernomorskej iniciatívy pre obilniny, a v októbri 2022 dosiahol 640 000 ton.

·Dohodou sa uľahčil vývoz iného ukrajinského tovaru, na ktorý sa Čiernomorská iniciatíva pre obilniny nevzťahuje. Uvedená iniciatíva sa vzťahuje len na obilniny, olejniny a súvisiace výrobky. Z tohto dôvodu dohoda umožnila vývoz iných poľnohospodárskych výrobkov, napr. hydinového mäsa a ovocia. V júli, auguste a septembri 2022 predstavoval poľnohospodársky tovar, na ktorý sa nevzťahuje Čiernomorská iniciatíva pre obilniny, takmer polovicu celkového poľnohospodárskeho vývozu uskutočňovaného cestnou dopravou.

·Dohodou sa takisto uľahčil vývoz nepoľnohospodárskych výrobkov, najmä priemyselných výrobkov, ktoré nemožno vyvážať v rámci Čiernomorskej iniciatívy pre obilniny. Vývoz nepoľnohospodárskych výrobkov cestnou dopravou v júni, júli a auguste 2022 priniesol ukrajinským podnikom viac ako 1,6 miliardy USD a poskytol tak ukrajinskému hospodárstvu podporu, ktorú tak veľmi potrebuje.

·Okrem toho v súvislosti s Čiernomorskou iniciatívou pre obilniny panujú mnohé nejasnosti a jej trvanie je obmedzené (18. novembra 2022 bolo predĺžené na ďalších 120 dní). Zároveň boli v rámci kontrol zaznamenané nedostatky, čo mnohé zainteresované strany pobáda k tomu, aby sa radšej spoliehali na koridory solidarity vrátane cestnej dopravy. V tejto súvislosti dohoda poskytuje záchrannú sieť ukrajinským poľnohospodárom a podnikom, ako aj celosvetovej potravinovej bezpečnosti.

·Dohodou sa takisto povolil tranzit ukrajinského tovaru (poľnohospodárskeho aj nepoľnohospodárskeho) cestnou dopravou cez EÚ do tretích krajín. V júli, septembri a auguste 2022 dohoda umožnila vývoz ukrajinského tovaru do tretích krajín v hodnote presahujúcej 1 miliardu USD a priniesla tak ukrajinskému hospodárstvu dodatočný zdroj príjmov.

·Dohoda zároveň pomohla Ukrajine doviezť tovar, ktorý potrebuje, ako sú potraviny, humanitárna pomoc alebo energia. Rumunsko napríklad zriadilo špecializované konvoje nákladných vozidiel, ktoré na Ukrajinu vozia veľmi potrebné palivo.

·Dohoda je prospešná aj pre EÚ. Ak porovnáme obdobie od apríla do júna 2022 pred podpísaním dohody (4 222 miliónov USD) a obdobie od júla do septembra 2022 bezprostredne po podpise dohody (5 849 miliónov USD), vývoz z členských štátov na Ukrajinu sa zvýšil o 38,3 %. Vývoz z EÚ na Ukrajinu uskutočňovaný cestnou dopravou je vyšší ako dovoz cestnou dopravou z Ukrajiny do EÚ. Komisia pozorne monitoruje vplyv dovozu na trhy EÚ.